Minstens 183 skole landswyd gevandaliseerArgieffoto (Foto: ArtTower/Pixabay) Daar is landswyd by minstens 183 skole ingebreek en duur toerusting gesteel sedert die Covid-19-afsonderingsperiode ingestel is. “eThekwini Primary School in Durban is die jongste in ŉ reeks skole wat die afgelope paar weke deurgeloop het,” het Angie Motshekga, die minister van onderwys, Maandag gesê. Daar is binne 24 uur by drie skole in KwaZulu-Natal ingebreek. Daar is reeds by minstens 55 skole in Gauteng en 72 skole in Mpumalanga ingebreek. Sy veroordeel die voorvalle van vandalisme, inbrake, en verwoesting by skole in verskeie provinsies. “Dis teleurstellend dat kriminele elemente in ons gemeenskappe die infrastruktuur van hul eie kinders verwoes. Ek is deurgaans in gesprek met die polisieminister [Bheki Cele], en met behulp van staatsintelligensie volg ons leidrade op om dadelik elke verantwoordelike misdadiger aan te keer.” Sy het gesê dit is betreurenswaardig dat die misdadigers, wat deel is van die gemeenskap, lukraak infrastruktuur verwoes wat behoorlike ruimtes vir opvoeding moet wees. Sy doen ŉ beroep op lede van die gemeenskap om die polisie by te staan om die misdadigers te identifiseer en nie gesteelde items te koop nie. “Die kriminele moet dadelik by die polisie aangemeld word. Kom ons werk saam om die toekoms van ons kinders te beveilig deur dié kriminele elemente te ontbloot.” Sy het gesê die leerders van dié skole sal die swaarste getref word hierdeur, aangesien daar vertragings sal wees om die kurrikulum te hervat sodra die skole weer oopmaak. Skole se deure is sedert Maart gesluit ná pres. Cyril Ramaphosa ŉ algehele landswye afsondering ingestel het om die verspreiding van die koronavirus te bekamp.